Ένας γαλαξίας με τρεις μαύρες τρύπες στο κέντρο του

Οι ερευνητές W. Kollatschny et al στην δημοσίευσή τους με τίτλο «NGC 6240: A triple nucleus system in the advanced or final state of merging» στο περιοδικό Astronomy & Astrophysics αναφέρουν την ανακάλυψη τριών τεράστιων μαύρων τρυπών στον ακανόνιστο γαλαξία NGC 6240. Ο γαλαξίας αυτός απέχει απόσταση περίπου 300 εκατομμύρια έτη φωτός από τη Γη.

Οι αστρονόμοι θεωρούσαν ότι το σύστημα NGC 6240 βρίσκεται στην τελική κατάσταση συγχώνευσης δυο γαλαξιών και ότι περιέχει στο γαλαξιακό του κέντρο δύο υπερμεγέθεις μαύρες τρύπες. Όμως, η νέα μελέτη δείχνει ότι περιέχονται τρεις υπερμεγέθεις μαύρες τρύπες. Αυτό δείχνει πως ο γαλαξίας NGC 6240 μπορεί να σχηματίστηκε από μια σύγκρουση μεταξύ τριών γαλαξιών.

Οι μαύρες τρύπες έχουν μάζες μεγαλύτερες από 9×107 M ⊙ (=90 εκατομμύρια φορές η μάζα του ήλιου) και βρίσκονται μέσα σε μια περιοχή μεγέθους ενός μόνο 1 kpc (= 3260 έτη φωτός) στο σύστημα NGC 6240.

Σύμφωνα με τον Peter Weilbacher, συν-συγγραφέα της παραπάνω μελέτης, αυτή είναι η πρώτη ένδειξη της ταυτόχρονης συγχώνευσης τριών γαλαξιών και των κεντρικών μαύρων τρυπών τους.

πηγή: https://www.aanda.org/component/article?access=doi&doi=10.1051/0004-6361/201936540 –

(νεώτερη ενημέρωση 1/12/2019)

Διαβάστε επίσης: Τρεις υπερμεγέθεις μαύρες τρύπες βρέθηκαν κρυμμένες σε έναν γαλαξία